kardosdrur/scandi-wiki huggingface dataset:
Andrew Strong

Andrew Strong (født 14. november 1973 i Dublin) er en irsk soulsanger. Som 16-årig fik han rollen som Deco Cuffe i musicalfilmen The Commitments (1991), der er baseret på bogen af Roddy Doyle. Filmen er bl.a. kendt for hans fortolkning af "Mustang Sally", og soundtracket blev nomineret til en Grammy Award.

Efter gennembruddet med The Commitments udsendte Andrew Strong sit debutalbum, Strong i 1993. I 1998 sang han duetterne "Every Time You Cry" og "Experience" med den danske sangerinde Jette Torp på hendes album, Here I Am. Efterfølgende skrev han kontrakt med det danske pladeselskab CMC i 2000, og indspillede albummet Out Of Time i Puk-studierne med Jan Sivertsen som producer. Albummet fulgte op på stilen fra The Commitments med fortolkninger af rock-, soul-, og R&B-klassikere, og blev en stor succes i Skandinavien. Albummet solgte 80.000 eksemplarer i Danmark.

Han har turneret med kunstnere som The Rolling Stones, Elton John, Prince, Lenny Kravitz og Bryan Adams.

Diskografi 
 1993, Strong
 1996, The Best Of (med The Commitments)
 2000, Out Of Time
 2002, Gypsy's Kiss
 2005, Greatest Hits

Kilder 

Sangere fra Irland
Personer fra Dublin
Rockmusikere fra Irland
Carlo Emanuel af Savoyen-Carignano

Carlo Emanuel af Savoyen-Carignano (født 24. oktober 1770 i Torino, død 16. august 1800 i Chaillot i 16. arrondissement i Paris) var prins af Savoyen og titulær fyrste af Carignano. Hans søn var konge af Sardinien i 1831–1849. Hans sønnesøn og dennes efterkommere var konger af Italien i 1861–1946.

Fange i Frankrig 
Under Første koalitionskrig kæmpede Carlo Emanuel mod Frankrig. 

Allerede i 1792 besatte Frankrig Nice og Savoyen. I 1796 blev Sardinien tvunget til give de franske tropper fri passage gennem landet og samtidigt formelt afstå hertugdømmet Savoyen og grevskabet Nice (Alpes-Maritimes) til Frankrig. 

I 1798 blev resten af Sardiniens besiddelser på fastlandet omdannet til Republikken Piemonte (Repubblica Piemontese), der var en fransk lydstat, som aldrig opnåede international anerkendelse. I år 1800 blev Piemonte opslugt af en anden fransk lydstat, og i 1805 blev Piemonte fuldstændigt indlemmet i Frankrig.

I slutningen af krigen var Carlo Emanuel faldet i fransk fangenskab, og hans familie blev deporteret til Paris. Carlo Emanuel døde i et fransk fængsel i år 1800. Familien fik dog lov til at begrave ham i Basilica di Superga i Torino.

Slægt 
Carlo Emanuel var tipoldesøn af Viktor Amadeus 2. Sardinien-Piemont, der havde været konge af Sicilien i 1713 – 1718, og som var Sardiniens første konge i 1720 – 1730.

Carlo Emanuel var søn af Victor Amadeus 2. af Savoyen-Carignano. Efter faderens død i 1780 blev Carlo Emanuel titulær fyrste af Carignano.

Familie 
Carlo Emanuel var gift med Marie-Christine af Sachsen og Kurland (1770 – 1851). Hun var sønnedatter af August 3. af Polen og Sachsen. De fik to børn:
 Karl Albert af Sardinien-Piemont (1798-1849), der blev konge af Sardinien i 1831.
 Elisabeth af Savoyen-Carignano (1800-1856), der i 1820 blev gift med den østrigske ærkehertug Rainer, der var vicekonge af Lombardiet-Venetien i 1818–1848. Elisabeth og Rainer blev svigerforældre til Victor Emanuel 2. af Italien.

Huset Savoyen
Victor Amadeus 2. af Savoyen-Carignano

Victor Amadeus 2. af Savoyen-Carignano (31. oktober 1743 i Torino – 10. september 1780 i Torino) var prins af Savoyen og titulær fyrste af Carignano. Hans sønnesøn var konge af Sardinien i 1831–1849. Hans oldesøn og dennes efterkommere var konger af Italien i 1861–1946.

Slægt 
Victor Amadeus var oldesøn af Viktor Amadeus 2. Sardinien-Piemont, der havde været konge af Sicilien i 1713 – 1718, og som var Sardiniens første konge i 1720 – 1730.

Victor Amadeus var søn af Luigi Vittorio af Savoyen-Carignano. Efter faderens død i 1778 blev han titulær fyrste af Carignano.

Familie 
Victor Amadeus var gift med prinsesse Joséphine af Lothringen. De fik et barn:
 Carlo Emanuel af Savoyen-Carignano.

Huset Savoyen
Luigi Vittorio af Savoyen-Carignano

Luigi Vittorio af Savoyen-Carignano (født 25. september 1721 i Paris, død 16. december 1778 i Torino) var prins af Savoyen og titulær fyrste af Carignano. Hans oldesøn var konge af Sardinien i 1831–1849. Hans tipoldesøn og dennes efterkommere var konger af Italien i 1861–1946.

Slægt 
Luigi Vittorio var dattersøn af Viktor Amadeus 2. Sardinien-Piemont, der havde været konge af Sicilien i 1713 – 1718, og som var Sardiniens første konge i 1720 – 1730.

Luigi Vittorio var søn af Maria Vittoria af Savoyen (en datter af kong Viktor Amadeus 2. Sardinien-Piemont, Maria Vittoria var født udenfor ægteskab, men blev senere legitimeret) og Viktor Amadeus 1. af Savoyen-Carignano. Efter faderens død i 1741 blev han titulær fyrste af Carignano.

Familie 
Luigi Vittorio var gift med Kristine af Hessen-Rheinfels-Rotenburg (en søster til Polyxena af Hessen-Rheinfels-Rotenburg, der var dronning af Sardinien i 1730–1735). Kristine og Luigi Vittorio fik ni børn. Den ældre søn var:
 Victor Amadeus 2. af Savoyen-Carignano.

Huset Savoyen
Sommer-PL 2020

(afholdt sommer 2021) var de 16. paralympiske lege. Sommer-PL 2020 var en stor international sportsbegivenhed for atleter med handicap omfattet af Den Internationale Paralympiske Komité, og afholdes i Tokyo, Japan fra den 25. august til den 6. september 2021. Det er anden gang Tokyo var vært for de paralympiske lege, da de første gang var vært i 1964 og i samme forbindelse også Sommer-OL 1964.

Ved denne begivenhed blev der indført sportsgrenene badminton og taekwondo til det paralympiske program, og sejlads og 7-mands fodbold taget af programmet.

Ved åbningsceremonien blev den olympiske ild tændt af tre atleter. Det afghanske flag blev båret af FN's Flygtningehøjkommissær på grund af Talibans magtovertagelse i landet.

Kandidatbyer 
Som en del af en aftale mellem Internationale Paralympiske Komité og International Olympic Committee, der først blev oprettet i 2001, var værten for Sommer-OL 2020, også vært for de paralympiske lege i 2020. Efter anden afstemningsrunde, der fulgte med en uafgjort, blev Sommer-OL og de Paralympiske lege i 2020 tildelt til Tokyo ved den 125. IOC Session.

Deltagende lande 
Nedenfor er listet de 163 nationer, der har kvalificeret sig til deltagelse ved Sommer-PL 2020 til dato. Tallene i parentes, er antal atleter repræsenteret ved legene.

Discipliner

Kalender

Medaljeoversigt

Referencer

Se også 
 Sommer-OL 2020

Eksterne henvisninger
Museum Wormianum

Museum Wormianum var et raritetskabinet og Danmarks første museum. Det blev skabt af Ole Worm, der var læge, oldtidsforsker og polyhistor, og levede 1588-1654. Samlingen bestod af af genstande fra mineral-, plante- og dyreriget, men der var også antikviteter, kunstgenstande og etnografika. Den indeholdt bl.a. et horn fra en narhval, som Worm var den første videnskabsmand der identificerede som den egentlige kilde til enhjørningehorn, hvilket skete i 1638.

Den blev opbygget til brug i hans undervisning på Københavns Universitet.

Efter Worms død blev samlingen en del af Kongens Kunstkammer, som kong Frederik 3. havde grundlagt i 1650. Worm udgav desuden katalog over samlingen, som udkom i Leiden i 1655, året efter hans død. Dele af samlingen indgår i dag i Geologisk Museums udstilling.

Se også 
 Wormianum - dansk forlag opkaldt efter museet

Referencer

Eksterne henvisninger 
 Boldrup Museum på Nordjyllands Historiske Museums hjemmeside

Historiske museer i Danmark
Ophørt i 1655
Museer i København
Johannes Nicolaisen

Johannes Nicolaisen (egentlig Arne Johannes Nicolaisen, født 27. maj 1921 i Tommerup, død 2. februar 1980 på Frederiksberg) var en dansk etnograf som 1964 blev professor ved Københavns Universitet.

Han blev nysproglig student fra Nyborg studenterkursus i 1941 og begyndte at studere geografi med henblik på at blive etnograf. Efter krigen opholdt han sig i vinteren 1945–46 blandt samiske rensdyrnomader. Efter, at han vendte hjem, skiftede han til det da nyoprettede studium i etnografi under Kaj Birket-Smith på Nationalmuseet.

I 1947 studerede han under et ophold arabiske nomader i Algeriet og disse studier fortsatte i 1950. Studierne skete for små midler; hans transport skete til hest, på æsel eller gående. Nye studier skete i 1952, 1953, 1954-55, 1959 og 1962. På disse rejser, de første foretaget for meget små midler, var Nicolaisen ene blandt tuaregerne; han lærte deres sprog og hjembragte omfattende samlinger etnografika til Nationalmuseet og til det nystiftede Forhistorisk museum i Århus (senere Moesgård).

Nicolaisen var 1961-1980 gift med antropologen Ida Nicolaisen.

Han er begravet på Ordrup kirkegård.

Forfatterskab 
 Johannes Nicolaisen: "Nomadismen i det centrale Algérie. Foreløbig beretning om to rejser og nogle dertil knyttede bemærkninger" (Geografisk Tidsskrift, Bind 50; 1950)
 Johannes Nicolaisen: "Some Aspects of the Problem of Nomadic Cattle Breeding among the Tuareg of the Central Sahara" (Geografisk Tidsskrift, Bind 53; 1954)
 Johannes Nicolaisen: "Political Systems of Pastoral Tuareg in Air and Ahaggar" (Folk. Dansk Etnografisk Tidsskrift. Vol. I. København 1959.)

Noter

Eksterne henvisninger 
 Robert F. Murphy (anmeldelse af): Ecology and Culture of the Pastoral Tuareg, with Particulor Reference to the Tuareg of Ahaggar and Ayr. JOHANNES NICOLAISEN. (Nationalmuseets Skrifter Etnografisk Række, IX.) Copenhagen: The National Museum of Copenhagen, 1963

Etnologer fra Danmark
Professorer fra Københavns Universitet
CMC Records

CMC (forkortelse af Creative Media Company), også kendt som CMC Records, er et dansk pladeselskab fra Pandrup. Selskabet blev grundlagt i 1993 af brødrene Benny og Verner Bach Pedersen, efter salget af Elap Music i 1992, med Jens Ove Friis som direktør.
Selskabets udgivelser spænder fra dansk og international rock-, og popmusik til klassisk og schlager-, og dansktopmusik, samt lavpris-opsamlingsalbum. CMC har bl.a. udgivet folkelige danske artister som Shu-Bi-Dua, Bamses Venner, Poul Krebs, Kandis, Lars Lilholt Band, og Big Fat Snake. På det internationale marked har selskabet stået bag udgivelser med bl.a. Kenny Rogers, Sailor, Richard Clayderman, John Denver, og Smokie. Selskabet blev desuden kendt for at sælge deres CD'er i supermarkeder og på tankstationer, samt for at gøre stort brug af tv-kampagner. Den 1. januar 1995 købte selskabet Puk-studierne ved Randers.

CMC opkøbte i 1993 pladeselskabet Harlekin, der står for udgivelsen af dansktop-musik. I midten af 1990'erne åbnede CMC underafdelingerne Smash Records og Happy One Records, der var drevet af henholdsvis producer Karsten Dahlgaard og dj LP Støvring, og fokuserede på dance- og popmusik. I 1999 oprettedes underafdelingen RecArt Music, som udgav mere rock-prægede navne som Andrew Strong, Flemming Jørgensen, og Gnags.

CMC blev solgt til det multinationale selskab EMI i 1997, og Benny Bach blev siddende som direktør. På dette tidspunkt havde CMC en markedsandel på 15 pct. af danske udgivelser. I 2003 blev CMC tilbagekøbt fra EMI af Benny Bach. CMC blev i 2004 en del af holdingselskabet MBO Group, ejet af Benny Bach og tidligere Medley Records-ejer Michael Ritto.

Referencer 

Pladeselskaber fra Danmark
Etableret i 1993
Maria Vittoria af Savoyen-Carignano

Maria Vittoria Francesca  af Savoyen (født 9. februar 1690  i Torino, død 8. juli 1766  i Paris) var en legitimeret datter af Viktor Amadeus 2. Sardinien-Piemont, der var Sardiniens første konge. 

Hun var storesøster til Vittorio Francesco (1694 – l762), der var markis af Susa, mens Maria Vittoria selv var markisinde af Susa. Gennem sit ægteskab blev Maria Vittoria titulær fyrstinde af Carignano. 

Hendes tipoldesøn var konge af Sardinien i 1831–1849. Hendes tiptipoldesøn og dennes efterkommere var konger af Italien i 1861–1946.

Familie 
Maria Vittoria og hendes yngre bror var børn af Viktor Amadeus 2. Sardinien-Piemont, der havde været konge af Sicilien i 1713 – 1718, og som var Sardiniens første konge i 1720 – 1730 og hans elskerinde Jeanne Baptiste d'Albert de Luynes (1670 – l736). De var født uden for ægteskab, men de blev senere legitimerede og fik titlerne markis af Susa og markisinde af Susa.

Maria Vittoria var gift med Viktor Amadeus 1. af Savoyen-Carignano (1690 – 1741), der var blevet titulær fyrste af Carignano i 1709. De fik fem børn. Den ældre overlevende søn var:
 Luigi Vittorio af Savoyen-Carignano

Huset Savoyen
Kongelige fra Italien
Viktor Amadeus 3. af Sardinien-Piemont

Viktor Amadeus 3. af Sardinien-Piemont, (italiensk: Vittorio Amedeo III. Maria) (26. juni 1726  i Torino – 16. oktober 1796 i Moncalieri syd for Torino) var konge af Sardinien fra 1773 til 1796.

Forældre 
Viktor Amadeus var sønnesøn af af Viktor Amadeus 2. Sardinien-Piemont, der havde været konge af Sicilien i 1713 – 1718, og som var Sardiniens første konge i 1720 – 1730.

Hans forældre var Polyxena af Hessen-Rheinfels-Rotenburg og Karl Emmanuel 3. af Sardinien-Piemont.

Familie 
Viktor Amadeus var gift med Maria Antonia af Spanien. Hun var den yngste datter af kong Filip 5. af Spanien og Elisabet Farnese.

Parret fik 12 børn og tre af sønnerne blev konger af  Sardinien. Den længst levende søn var 
 Karl Felix af Sardinien-Piemont (1765 – 1831)

Konger af Sardinien-Piemont
Huset Savoyen
Weddelbrook

Weddelbrook er en by og en kommune i det nordlige Tyskland, beliggende i Amt Bad Bramstedt-Land i
den vestlige del af Kreis Segeberg. Kreis Segeberg ligger i den sydøstlige del af delstaten Slesvig-Holsten.

Geografi 
Weddelbrook ligger umiddelbart sydvest for Bad Bramstedt. Mod nord går Bundesstraße B206 fra Bad Bramstedt mod Itzehoe og mod øst går B4 fra Hamborg mod Bad Bramstedt.

Eksterne kilder/henvisninger 

 Kommunens websted
 Kommunens side på amtets websted
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Kommuner i Slesvig-Holsten
Byer i Kreis Segeberg
Ezzat el Kamhawi

Ezzat el Kamhawi (født 23. december 1961 i Ash Sharqiyah) er en egyptisk forfatter. Han uddannet journalist på Cairo Universitet i 1983.

El Kamhawi blev tildelt Naguib Mahfouz Medal for Literature i 2012 for romanen House of the wolf (engelsk titel). Ingen af hans bøger er i 2016 oversat til dansk.

Udvalgte bøger (engelske titler) 
 The City of Pleasure, 1997
 A room overlooking the Nile, 2004
 The Guard, 2008
 House of the wolf, 2011

Skønlitterære forfattere fra Egypten
Wiemersdorf

Wiemersdorf er en by og en kommune i det nordlige Tyskland, beliggende i Amt Bad Bramstedt-Land i den vestlige del af Kreis Segeberg. Kreis Segeberg ligger i den sydøstlige del af delstaten Slesvig-Holsten.

Geografi 
Wiemersdorf ligger omkring fem kilometer nord for Bad Bramstedt ved landesstraße 319. Mod syd går Bundesstraße B206 fra Bad Bramstedt mod Itzehoe og mod øst går motorvejen A7 fra Hamborg nod Flensborg.

Kommunen ligger ved jernbanen Hamborg-Altona–Neumünster.

Eksterne kilder/henvisninger 

 Kommunens websted
 Kommunens side på amtets websted
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Byer i Slesvig-Holsten
Kommuner i Slesvig-Holsten
Byer i Kreis Segeberg
Bernardino Rivadavia

Bernardino Rivadavia (født 20. maj 1780 i Buenos Aires, død 2. september 1845 i Cádiz) var en argentinsk advokat og politiker, der blev Argentinas første præsident, han fungerede på posten mellem 8. februar 1826 og 7. juli 1827.

Argentinas præsidenter
Politikere fra Argentina
Personer fra Buenos Aires
Vicente López y Planes

Alejandro Vicente López y Planes (født 3. maj 1785, død 10. oktober 1856) var en argentinsk forfatter og politiker, der fungerede som midlertidig præsident for Argentina fra 7. juli 1827 til 18. august 1827. Han skrev også teksten til Argentinas nationalsang i 1813.

Argentinas præsidenter
Politikere fra Argentina
Personer fra Buenos Aires
Naguib Mahfouz Medal for Literature

Naguib Mahfouz Medal for Literature (engelsk for Naguib Mahfouz-medaljen for Litteratur) er en litteraturpris der uddeles årligt til en forfatter for den bedste roman skrevet på arabisk inden for de seneste to år, som ikke oversat til engelsk. Prisen er oprettet i 1996 af American University in Cairo Press (Det Amerikanske Universitet i Cairos Forlag). Den består af medalje af sølv, et kontant beløb på 1000 amerikanske dollar, samt oversættelse til og udgivelse af vinderromanen på engelsk. Prisen er opkaldt efter den egyptiske forfatter Naguib Mahfouz som vandt Nobelprisen i litteratur i 1988, og uddeles årligt på hans fødselsdag, den 11. december.

Vindere 
Tidligere vindere.
1996: Ibrahim Abdel Meguid, The Other Place; og Latifa al-Zayyat, The Open Door
1997: Mourid Barghouti, I Saw Ramallah; og Yusuf Idris, City of Love and Ashes
1998: Ahlam Mosteghanemi, Memory in the Flesh
1999: Edwar al-Kharrat, Rama and the Dragon
2000: Hoda Barakat, The Tiller of Waters
2001: Somaya Ramadan, Leaves of Narcissus
2002: Bensalem Himmich, The Polymath
2003: Khairy Shalaby, The Lodging House
2004: Alia Mamdouh, The Loved Ones
2005: Yusuf Abu Rayya, Wedding Night
2006: Sahar Khalifeh, The Image, the Icon, and the Covenant
2007: Amina Zaydan, Red Wine
2008: Hamdi Abu Golayyel, A Dog with No Tail
2009: Khalil Sweileh, The Scribe of Love
2010: Miral al-Tahawy, Brooklyn Heights2011: Tildelt til "Det egyptiske folks revolutionære kreativitet"
2012: Ezzat el Kamhawi, House of the Wolf2013: Khaled Khalifa, No Knives in this City's Kitchens2014: Hammour Ziada, Shawq al-darwish (The Longing of the Dervish)
2015: Hassan Daoud, La Tareeq Ila Al-Jannah'' ('No Road to Paradise')

Referencer

Eksterne henvisninger 
http://www.aucpress.com/t-nmmdescription.aspx?template=template_naguibmahfouz[ Naguib Mahfouz Medal for Literature] , officiel website.

Litteraturpriser
Hanne Smyrner

Hanne Smyrner (født 3. november 1934 på Frederiksberg, død 29. august 2016), også kendt som Ann Smyrner, var en dansk skuespillerinde, der hovedsageligt er kendt fra sin karriere i tyske film og for sin medvirken i såvel den danske som den amerikanske version af filmen Reptilicus (1961).

Karriere 
Hanne Smyrner var datter af skuespilleren Paul Smyrner og blev selv uddannet skuespiller på teaterskolen ved Aarhus Teater i 1956, hvor hun også debuterede som teaterskuespiller i rollen som Gulnare i Aladdin.

Snart efter drog hun til Vesttyskland, hvor hun indspillede en række film, oftest i den lettere genre. Hun medvirkede desuden i en enkelt dansk film, Reptilicus fra 1961. Hendes karriere i Tyskland med afstikkere til blandt andet Italien, varede fra 1957 til 1971, hvorpå hun stort set stoppede sin skuespillerkarriere. Hun slog sig efterfølgende ned i Spanien og levede derpå af at skrive og holde foredrag.

Smyrner havde efterfølgende ikke meget med sit fødeland at gøre, men hun vakte en del opsigt i Danmark ved at bekende sig til satanisme i 1980'erne.

Referencer

Eksterne henvisninger 
 

Skuespillere fra Danmark
Alfred Hettner

Alfred Hettner (født 6. august 1859 i Dresden, død 31. august 1941 i Heidelberg) var en tysk geograf. Han var søn af Hermann Theodor Hettner.

Hettner studerede geografi, foretog 1882—1884 og 1888—1890 forskningsrejser i Sydamerika og blev 1894 ekstraordinær professor i geografi i Leipzig, hvorfra han 1897 kom til Tübingen og 1899 til Heidelberg. Han blev emeritus 1928. Hettner har skrevet en lang række geografiske arbejder, blandt hvilke hans håndbog Evropa (1907) vel er mest kendt. Siden 1895 udgav han Geographische Zeitschrift.

Kilder 

 

Geografer fra Tyskland
Professorer fra Tyskland
Ansatte ved Leipzigs Universitet
Ansatte ved Tübingens Universitet
Ansatte ved Heidelbergs Universitet
Faglitterære forfattere fra Tyskland
Tysksprogede forfattere
Tyskere i 1800-tallet
Tyskere i 1900-tallet
Personer fra Dresden
Jørgen From

Jørgen From (1866-1944) var en dansk bogbinder, idrætsmand og leder. Som idrætsmand favnede han bredt og dyrkede både gymnastik, brydning, boksning, vægtløftning og atletik. Han blev dansk mester i diskoskast som 32-årig og vandt flere fynske mesterskaber i forskellige discipliner.

From var formand for Odense Gymnastik-Forening gennem 40 år, fra 1890 til 1930, kun afbrudt af en pause i 1891 på grund af bortrejse. Udover de mange år som foreningsformand, var han også den første formand for Fyns Gymnastik- og Idræts-Forbund fra 1898 til 1909 og igen fra 1923 til 1927.

Danske mesterskaber 
  1906 1903 Kuglestød 9,50
  1905 Diskoskast 29,12
  1904 Diskoskast 29,07
  1903 Diskoskast 28,47
  1903 Kuglestød 9,72
  1903 Hammerkast 28,55
  1902 Hammerkast ?

Kilder 
 Odense Gymnastikforening

Bogbindere fra Danmark
Idrætsledere fra Danmark
Diskoskastere fra Danmark
Hammerkastere fra Danmark
Kuglestødere fra Danmark
Atleter fra Odense Atletik/OGF
Personer fra Odense
Niels O. Levinsen

Niels O. Levinsen (født 18. december 1915 i København, død 7. august 1987) var en dansk forfatter, der især er kendt for bøgerne om Tykke-Niels. Levinsen var også chefredaktør på Femina, hvor han bl.a. var med-initiativtager til den første fodboldturnering for kvinder i Danmark i 1959.

Bibliografi 

 Dagligliv paa Kontoret, 1938
 Tykke Niels : skolehistorier, 1938
 Tykke-Niels - og sjakalen, 1938
 Tykke Niels som Lærer, 1939
 Tykke-Niels igen, 1939
 Tykke-Niels i vinden : (Skolehistorier), 1940
 Tykke-Niels maser paa. Tykke-Niels Skolehistorier. 6. Bog, 1941
 Tykke-Niels og Træf. Tykke-Niels' Skolehistorier. 7. Bog, 1942
 Tykke-Niels tjener Penge. Tykke-Niels Skolehistorier. 9. Bog, 1942
 Tykke-Niels triumferer. Tykke-Niels Skolehistorier. 8. Bog, 1942
 Tykke-Niels i Knibe, 1943
 Tykke-Niels holder foredrag, 1944
 Folkeeventyr fra Vendsyssel, 1958
 Tykke-Niels holder foredrag. Tykke Niels som lærer, 1962
 Tykke-Niels i knibe. Tykke Niels i vinden, 1962
 Rejs ikke til Rom, 1969
 Hov-hov, Tykke-Niels : Tykke-Niels skolehistorier, 1970
 Tykke-Niels i hopla : Tykke-Niels skolehistorier, 1970
 Tykke-Niels jobber : Tykke-Niels skolehistorier, 1970
 Tykke-Niels på husholdningsskole : Tykke-Niels skolehistorier, 1970
 Mord og mafia i Rom, 1976
 Tykke-Niels : 2, 1984
 Forelsket i bedstemor : en gammel drengs romantiske minder, 1986

Noter

Eksterne henvisninger 
 

Børnebogsforfattere fra Danmark
Dansksprogede forfattere fra Danmark
Emil von Holstein-Rathlou (ingeniør)

Axel Viggo Emil von Holstein-Rathlou (23. januar 1882 Gersdorffslund, Gosmer sogn - 22. september 1967 Gentofte) var en dansk ingeniør. 
 
Han blev 1900 student fra Ordrup Latin- og Realskole, dersefter i 1901 cand.phil. og i 1906 cand.polyt. fra Den Polytekniske Læreanstalt. Han fik derefter ansættelse ved ved Københavns Elektricitetsværker hvor han fra 1917 til 1947 var afdelingsingeniør. I 1931 blev han medlem af og i 1944 næstformand for bestyrelsen for Dansk Adelsforbund og formand for Katastrofefondet 1932-1951. I 1939 blev han medarbejder ved Berlingske Tidendes og Aschehougs Konversationsleksikon, 1941 ved Berlingske Tidendes Huslægen, 1943 og 1953 ved Hjemmets Konversationsleksikon og ved Vor Tids Konversationsleksikon. Han blev i 1965 æresmedlem af Dansk Røde Kors' hovedledelse. 

Emil von Holstein-Rathlou vandt under sin tid som elev på Ordrup Latin- og Realskole DM-bronze i stangspring 1897 med 2,58 meter.

Familie 
Emil von Holstein-Rathlou var søn af Huno Philip August von Holstein-Rathlou (1855-1918) og Jenny Høeg Warming, som var forpagter på Gersdorffslund ved Odder. 
Hans farfar var godsejer Viggo von Holstein-Rathlou (1821-1884). Hans bror var bibliotekar, dr. phil. Viggo Julius von Holstein Rathlou (1885-1965).

En senere efterkommer er professor, dr. med. Niels-Henrik de Meza von Holstein-Rathlou (født 1956).

Kilder 
 Axel Viggo Emil von Holstein-Rathlou 
 DAF i tal 
 Politiken 24.august 1897  

Emil
Danskere i 1800-tallet
Danskere i 1900-tallet
Ingeniører fra Danmark
Stangspringere fra Danmark
Atleter fra Ordrup Latin- og Realskole